钦定古今图书集成/明伦汇编/官常典/第564卷 > 耶律韩留
## 钦定古今图书集成/明伦汇编/官常典/第564卷 > 耶律韩留

按《辽史》本传：“耶律韩留，字速宁，仲父隋国王之后。有
明识，笃行义，举止严重，工为诗。统和间，召摄御院通
进。开泰三年，稍迁乌古敌烈部都监，俄知详稳事。敌
烈部叛，将宫分军，从枢密使耶律世良讨平之，加千
牛卫大将军。重熙元年，累迁至同知上京留守，改奚
六部秃里太尉。性不苟合，为枢密使萧解里所忌。上”
欲召用韩留，解里言目病不能视，议遂寝。四年，召为
北面林牙。帝曰：“朕早欲用卿，闻有疾，故待之至今。”韩
留对曰：“臣昔有目疾，才数月耳，然亦不至于昏。第臣
驽拙，不能事权贵，是以不获早睹天颜。非陛下圣察，
则愚臣岂有今日耶！”诏进《述怀诗》，上嘉叹。方将大用，
卒。